
Text rozhodnutia
Súd: Krajský súd Banská Bystrica Spisová značka: 16Co/331/2017 Identifikačné číslo súdneho spisu: 6715215469 Dátum vydania rozhodnutia: 14. 02. 2019 Meno a priezvisko sudcu, VSÚ: Mgr. Štefan Baláž ECLI: ECLI:SK:KSBB:2019:6715215469.2 Uznesenie Krajský súd v Banskej Bystrici v senáte zloženom z predsedu senátu Mgr. Štefana Baláža a sudcov JUDr. Ivice Hanuskovej a JUDr. Alexandra Mojša, v spore žalobkyne U. F., nar. XX. XX. XXXX, bytom Z., X. rad XXXX/X, zastúpenej advokátkou Mgr. Hanou Volšíkovou, Advokátska kancelária v Bratislave, Záhradnícka 64, proti žalovanému Roľnícke družstvo Cerovan, družstvo, so sídlom v Cerove č. 260, IČO: 36 050 369, o určenie neplatnosti zmlúv o nájme a iné, na odvolanie žalobkyne proti rozsudku Okresného súdu Zvolen č. k. 14C/399/2015-170 zo dňa 09. 03. 2017, takto r o z h o d o l : Krajský súd rozsudok okresného súdu z r u š u j e a vec mu v r a c i a na ďalšie konanie. o d ô v o d n e n i e : 1. Okresný súd rozsudkom č. k. 14C/399/2015-170 zo dňa 09. 03. 2017 zamietol žalobu, ktorou sa žalobkyňa domáhala určenia neplatnosti zmlúv o nájme pozemkov, ktoré uzavrel žalovaný ako nájomca dňa 19. 01. 2001 s prenajímateľom F. M., nar. XX. XX. XXXX, ďalej dňa 30. 09. 2003 s prenajímateľmi F. M., nar. XX. XX. XXXX, L. H., nar. XX. XX. XXXX a s U. F., nar. XX. XX. XXXX a dňa 30. 09. 2006 s prenajímateľkou U. M., nar. XX. XX. XXXX. Okresný súd zamietol žalobu aj v časti, ktorou sa žalobkyňa domáhala určenia, že je ako výlučný vlastník oprávneným držiteľom pozemkov nachádzajúcich sa v kat. úz. C., obec G., zapísaných na LV XXX, LV XXX, LV XXX, LV XXX, LV XXX, LV XXX, LV XXX LV XXX a ako podielový spoluvlastník že je oprávneným držiteľom pozemkov, nachádzajúcich sa v kat. úz. G., obec G., zapísaných na LV XXX, LV XXX, LV XXX, LV XXXX, LV XXX, LV XXX a LV XXX, s právom držby, užívania a nakladania s týmito pozemkami. 2. Žalobkyňa sa domáhala absolútnej neplatnosti označených zmlúv z dôvodu, že sporné zmluvy o nájme neobsahujú podstatné náležitosti, sú neurčité a nezrozumiteľné, lebo neobsahujú predmet nájmu, doba nájmu je v nich upravená spôsobom, ktorý vzbudzuje pochybnosti o jej dojednaní a výška nájmu je uvedená v rozpore so zákonom. K zmluve o nájme pozemkov zo dňa 19. 01. 2001 žalobkyňa uviedla, že C.M. bol jej otec a právny predchodca, ktorý zomrel XX. XX. XXXX. Do jeho práv vstúpili žalobkyňa a jej súrodenci L. H., nar. XX. XX. XXXX, a F. M., nar. XX. XX. XXXX. Žalobkyňa sa ďalej domáhala určenia, že je ako vlastníčka, resp. podielová spoluvlastníčka, oprávnenou držiteľkou označených sporných pozemkov s právom ich držby, užívania a nakladania. V tejto časti žalobkyňa na odôvodnenie určovacej žaloby tvrdila, že žalovaný dlhodobo a bezprávne obmedzuje jej vlastnícke právo k pozemkom, neoprávnene vykonáva na pozemkoch poľnohospodársku výrobu a neoprávnene žiada na pozemky v jej vlastníctve, resp. spoluvlastníctve, dotácie od Poľnohospodárskej platobnej agentúry. 3. Žalovaný k žalobe sa nevyjadril. 4. Súd prvej inštancie žalobu v časti, v ktorej sa žalobkyňa domáhala neplatnosti zmlúv, zamietol z procesnoprávnych dôvodov. Vychádzal z toho, že žalobkyňa sa domáhala určenia absolútnej neplatnosti zmlúv o nájme pozemkov, ale žalobu nepodala voči všetkým pasívne legitimovaným subjektom. V prípade žaloby o neplatnosť právneho úkonu sa vyžaduje, aby v súdnom konaní vystupovali na strane žalobcu alebo žalovaného všetci účastníci dotknutého právneho úkonu. V zmysle § 78 ods. 1 CSP ide o nútené spoločenstvo a žalobkyňa namiesto núteného procesného spoločenstva žalovala len jeden subjekt. Žalobu v tejto časti zamietol z dôvodu nedostatku pasívnej vecnej legitimácie. 5. Pokiaľ sa žalobkyňa domáhala určenia, že je ako vlastníčka, resp. podielová spoluvlastníčka oprávnenou držiteľkou označených sporných pozemkov v kat. úz. G. s právom ich držby, užívania a nakladania, okresný súd uviedol, že samotná dôvodnosť skutkových tvrdení žaloby neznamená, že prípadný vyhovujúci určovací výrok bude mať pre žalobcu právny význam. Právo sa uplatňuje žalobou na určenie, ak spor vznikol z ohrozenia subjektívneho práva. Vyhovujúci rozsudok bude mať deklaratórne účinky. Pri určovacej žalobe musí žalobca preukázať naliehavý právny záujem na požadovanom určení, či tu právo je alebo nie je. Nemusí ho preukázať, ak by právny záujem vyplýval z osobitného predpisu. Ak spor vnikol z porušenia subjektívneho práva, uplatňuje sa právo žalobou na plnenie. Žalobca v zásade nemá naliehavý právny záujem na určení, či tu právo je alebo nie je, ak už k porušeniu práva došlo, lebo v takom prípade ochranu už porušeného práva možno dosiahnuť žalobou na plnenie. 6. Zo skutkových tvrdení žalobkyne podľa okresného súdu vyplývalo, že k porušeniu jej vlastníckych práv zo strany žalovaného už došlo. Tvrdila, že žalovaný porušuje jej vlastnícke právo a obmedzuje ju v realizácii vlastníckych práv tým, že neoprávnene vykonáva na sporných pozemkoch poľnohospodársku výrobu a žiada na pozemky dotácie cez Poľnohospodársku platobnú agentúru. Pozitívne súdne rozhodnutie by malo len deklaratórny charakter, žalovaný by nebol nútený upustiť od zásahov do vlastníckeho práva žalobkyne. Nakoľko k zásahu do práv žalobkyne došlo, určovacia žaloba nevytvára pevný právny základ pre právny vzťah strán sporu. Keďže je daná možnosť žalovať na plnenie a vypratanie, v zásade nemôže obstáť žaloba na určenie. Popritom podľa okresného súdu žalobkyňa tiež nepreukázala naliehavý právny záujem na požadovanom určení. V tej súvislosti ďalej okresný súd poukázal na to, že otázku absolútnej neplatnosti zmluvy o nájme pozemkov bolo možné posúdiť ako prejudiciálnu v konaní o žalobe na plnenie, t . j. na vypratanie. 7. Okresný súd záverom uviedol, že pôvodne bola žaloba odôvodnená podľa § 16 c ods. 2 zák. č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka. Oproti predošlej právnej úprave žalobkyňa podľa platného zákona nebola odkázaná na podanie žaloby Poľnohospodárskou platobnou agentúrou. Zmenenou žalobou, o ktorej súd rozhodol uznesením č. k. 14C/399/2015-143 z 25. 11. 2016, žalobkyňa požadovala iné určenie, preto bola povinná preukázať naliehavý právny záujem na požadovanom určení. 8. Proti rozsudku okresného súdu podala žalobkyňa včas odvolanie zo dňa 25. 04. 2017. Namietala nedostatočné a nesprávne zhodnotenie procesných podmienok konania vo všetkých výrokoch napadnutého rozhodnutia. Tvrdila, že rozsudok je arbitrárny. Okresný súd porušil princíp právnej istoty a odoprel žalobkyni právo na súdu ochranu. Absolútnej neplatnosti sa môže dovolať každý bez ohľadu na to, či bol účastníkom právneho úkonu, ak má na takomto určení naliehavý záujem. Okresný súd nesprávne zhodnotil procesné podmienky v časti žaloby o určenie absolútnej neplatnosti nájomných zmlúv, nakoľko nejde o nútené procesné spoločenstvo podľa § 78 ods. 1 CSP. Okresný súd vôbec neskúmal, že žalobkyňa je právnym nástupcom osôb, ktoré vystupovali v sporných nájomných zmluvách ako prenajímatelia, alebo či tieto osoby majú aktívnu alebo pasívnu legitimáciu. Žalobkyňa je vlastníkom sporných pozemkov a právnym nástupcom osôb, ktoré uzavreli so žalovaným absolútne neplatné nájomné zmluvy. Žalobkyňa svoje vlastnícke a spoluvlastnícke právo preukázala. Momentom prevodu a nadobudnutia vlastníckeho práva žalobkyňa vstúpila do práv a povinností prenajímateľa. Žalobkyňa je v konaní aktívne legitimovaná a žalovaný je samostatne pasívne legitimovaný ako jediný nájomca. Žalovaný nie je oprávnený držiteľ ani dobromyseľný užívateľ. Zo sporných zmlúv odvodzuje právo nájomcu a žiada na pozemky dotácie od Poľnohospodárskej platobnej agentúry. Žalobkyňa ako samostatne hospodáriaci roľník nemôže riadne vykonávať svoje vlastnícke právo a jej právne postavenie je pre existenciu absolútne neplatných zmlúv neisté, pričom žalovaný roky neplatí žalobkyni ani žiadne nájomné a tento stav ohrozenia stále trvá. Dôvod zamietnutia tejto časti žaloby sa žalobkyňa dozvedela až z odôvodnenia rozsudku. Na preukázanie právneho nástupníctva a samostatnej aktívnej legitimácie pripojila kúpnu zmluvu zo dňa 08. 09. 2006, ktorú uzavrela s predávajúcimi F. M. a L. H. a kúpnu zmluvu zo dňa 10. 04. 2013, ktorú uzavrela s U. M.. 9. Podľa žalobkyne okresný súd nesprávne posúdil aj procesnú podmienku v časti žaloby o určenie oprávneného držiteľa sporných pozemkov. Hoci ohrozenie práva žalobkyne stále trvá, žalobu zamietol iba na základe toho, že k porušeniu práva žalobkyne už došlo a mala žalovať na plnenie. Jej žaloba vytvára pevný základ pre úpravu právnych vzťahov strán sporu, čím sa predíde prípadným žalobám na plnenie. Podľa rozhodnutia Najvyššieho súdu Slovenskej republiky R 39/2010 vlastník sa žalobou podľa § 126 ods. 1 Občianskeho zákonníka nemôže domáhať ochrany vlastníckeho práva proti tomu, kto do jeho práva zasahuje na základe svojho práva, ktoré môže byť obligačným právom (napr. právo nájomné). Žalobkyňa považuje zmluvy, z ktorých žalovaný odvodzuje svoje právo užívania sporných pozemkov, za neplatné a domáha sa určenia ich neplatnosti. Potrebu určenia neplatnosti nájomných zmlúv a oprávneného držiteľa s právom užívania a nakladania s predmetnými pozemkami, a tým aj naliehavý právny záujem, sa konštatuje v rozhodnutí Platobnej agentúry zo dňa 08. 06. 2015, z 15. 06. 2016 a v rozhodnutí MPRV SR zo dňa 29. 09. 2016. Všetky tieto skutočnosti boli uvedené v žalobe a na pojednávaní 09. 03. 2017. Pôvodný petit žaloby zo dňa 09. 11. 2015 riešil oprávnenia užívateľa pozemkov za rok 2014 v súvislosti s dotáciami platobnej agentúry a neriešil terajší stav ohrozenia a právnej neistoty žalobkyne. Žaloba bola podaná ešte podľa predošlej právnej úpravy, podľa § 80 písm. c) Občianskeho súdneho poriadku. Ustanovenie § 16c ods. 2 zák. č. 543/2007 Z. z. neupravuje osobitný typ určovacej žaloby. Uvedené ustanovenie odkazuje dotknutú osobu na podanie určovacej žaloby, ktorá má vyriešiť, kto zo žiadateľov o dotáciu má právo užívania k pôde. Aj po zmene žaloby ide o určovaciu žalobu podľa § 137 písm. c/ CSP, ktorá bola podaná na základe odkazu platobnej agentúry, aby žalobkyňa uplatnila svoje právo na súde. Porušenie vlastníckeho práva žalobkyne spočíva v tom, že žalovaný na pozemky neoprávnene žiada dotácie a neustále bráni žalobkyni v ich riadnom a bezproblémovom užívaní. 10. Žalobkyňa záverom odvolania uviedla, že nebolo účelné podať žalobu na plnenie, najmä žalobu na vypratanie poľnohospodárskej pôdy, ktorá slúži výlučne na pestovanie plodín, obrábanie, zakladanie a zber úrody. Žaloba na vypratanie predpokladá, že iná osoba zadržiava vec vlastníkovi a súčasne ju odmieta vydať, čo sa na skutkový stav veci v prípade poľnohospodárskej pôdy nedá aplikovať. Z uvedených dôvodov žalobkyňa navrhla, aby odvolací súd napadnutý rozsudok zmenil a žalobe vyhovel. 11. Žalovaný sa k odvolaniu nevyjadril. 12. Krajský súd ako súd odvolací (§ 34 CSP) prejednal odvolanie žalobkyne v medziach daných ust. § 379 a § 380 CSP a bez nariadenia pojednávania (§ 385 ods. 1 a contr. CSP) rozsudok súdu prvej inštancie podľa § 389 ods. 1 písm. c) CSP zrušil a vec vrátil na ďalšie konanie a nové rozhodnutie, pretože okresný súd v dôsledku nesprávneho právneho posúdenia veci nevykonal potrebné dôkazy. 13. Podľa § 137 písm. c/ CSP žalobou možno požadovať, aby sa rozhodlo najmä o určení, či tu právo je alebo nie je, ak je na tom naliehavý právny záujem; naliehavý právny záujem nie je potrebné preukazovať, ak vyplýva z osobitného predpisu. Podľa § 16b ods. 1 zák. č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka, v znení platnom ku dňu rozhodnutia o pripustení zmeny žaloby (ďalej len „zák. č. 543/2007 Z. z.“), ak žiadosť o poskytnutie podpory na tú istú poľnohospodársku pôdu podali viacerí žiadatelia, platobná agentúra ich vyzve, aby v lehote, ktorú im zároveň určí, preukázali plnenie ustanovených podmienok a právo užívania k pôde; právom užívania k pôde sa rozumie právo túto pôdu užívať ako vlastník, nájomca alebo na základe iného právneho dôvodu. Podľa § 16c ods. 1 zák. č. 543/2007 Z. z., ak žiadosť o poskytnutie podpory na tú istú poľnohospodársku pôdu podali viacerí žiadatelia a postupom podľa § 16b ods. 1 sa zistilo, že právo užívania žiadateľov k pôde je sporné, platobná agentúra na spornej výmere neurčí stanovenú plochu a v súlade s ustanovenými podmienkami rozhodne podľa osobitného predpisu. Proti rozhodnutiu o poskytnutí podpory zníženej o spornú výmeru nie je prípustný opravný prostriedok. Podľa § 16c ods. 2 zák. č. 543/2007 Z. z., ak sa v konaní pred súdom preukáže, že jeden zo žiadateľov podľa odseku 1 mal v čase rozhodnutia právo užívania k pôde, a sú zachované lehoty podľa všeobecného predpisu o správnom konaní, platobná agentúra obnoví konanie podľa všeobecného predpisu o správnom konaní. Zák. č. 543/2007 Z. z. bol zrušený a nahradený zák. č. 280/2017 Z. z. o poskytovaní podpory a dotácie v pôdohospodárstve a rozvoji vidieka s účinnosťou od 01. 01. 2018. Podľa § 28 ods. 1 zák. č. 280/2017 Z. z., ak žiadosť o priame podpory na plochu na tú istú poľnohospodársku plochu podali viacerí žiadatelia, konajúci orgán ich vyzve, aby v lehote, ktorú im zároveň určí, preukázali plnenie ustanovených podmienok a právo užívania k poľnohospodárskej ploche; právom užívania k poľnohospodárskej ploche sa rozumie právo túto poľnohospodársku plochu užívať ako vlastník, nájomca alebo na základe iného právneho dôvodu. Podľa § 29 ods. 1 zák. č. 280/2017 Z. z., ak sa v konaní pred súdom preukáže, že jeden zo žiadateľov podľa odseku 1 mal v čase vydania rozhodnutia právo užívania k poľnohospodárskej ploche, a sú zachované lehoty podľa § 36 ods. 2, konajúci orgán na návrh alebo z vlastného podnetu preskúma rozhodnutie mimo odvolacieho konania. 14. Odvolanie žalobkyne bolo dôvodné. Okresný súd zamietol žalobu v časti o určenie absolútnej neplatnosti sporných zmlúv o nájme poľnohospodárskej pôdy z dôvodu, že žalobkyňa nepodala žalobu voči všetkým pasívne legitimovaným subjektom. Uvedený záver okresného súdu bol nesprávny a predčasný, pretože okresný súd sa opomenul vo svojom rozhodnutí vysporiadať s tým, že jednu zo sporných zmlúv uzavretých dňa 30. 09. 2003 so žalovaným uzavrela iba žalobkyňa a že v prípade ďalšej spornej nájomnej zmluvy pôvodná zmluvná strana zomrela. V tomto prípade by sa žalobkyňa nemohla domáhať absolútnej neplatnosti právneho úkonu, hoci ako vlastníčka sporných nehnuteľností preukazuje, že je v dôsledku neplatných zmlúv vo svojich právach dotknutá. V ostatných sporných zmluvách žalobkyňa vstúpila do právneho postavenia vlastníka, teda do právneho postavenia pôvodných prenajímateľov, ktorí zmluvy so žalovaným subjektom uzavreli. Posudzované zmluvy o nájme upravujú záväzkový právny vzťah. Okresný súd mal vychádzať z toho, že pokiaľ sporné zmluvy so žalovaným neuzavrela žalobkyňa, stala sa právnym nástupcom pôvodnej zmluvnej strany na strane prenajímateľa. Žalobkyňa svoje vlastnícke právo k sporným nehnuteľnostiam preukazuje listami vlastníctva a kúpnymi zmluvami a z dôvodu, že vstúpila do práv pôvodných prenajímateľov, okresný súd nemal dôvod spochybňovať pasívnu legitimáciu strán sporu v konaní a trvať na tom, že pôvodné zmluvné strany tvoria nútené procesné spoločenstvo v zmysle § 78 ods. 1 CSP. Rozhodnutím súdu o určení neplatnosti nájomnej zmluvy nie sú práva a povinnosti pôvodných prenajímateľov nijako dotknuté, lebo boli prevedené na žalobkyňu. Z uvedených dôvodov nemá prípadné určenie neplatnosti právneho úkonu voči pôvodným zmluvným stranám na strane prenajímateľa žiadne právne účinky. 15. Vlastnícke právo žalobkyne k sporným nehnuteľnostiam je právo absolútne, ktoré pôsobí a konzumuje právne postavenie jej právnych predchodcov. Rozhodnutím súdu, ktoré bude mať v prípade jej určovacej žaloby deklaratórny účinok, sa hmotnoprávny vzťah na strane vlastníka - prenajímateľa nemení, pretože žalobkyňa vstúpila do práv pôvodnej zmluvnej strany. Okruh pôvodných subjektov núteného procesného spoločenstva sa sústredil na žalobkyňu a žalovaného, a preto postačuje, keď žaluje iba druhú zmluvnú stranu. 16. Skutková stránka žaloby bola odôvodnená tým, že žalovaný neoprávnene vykonáva na sporných pozemkoch poľnohospodársku výrobu a cez Poľnohospodársku platobnú agentúru žiada a poberá na sporné pozemky dotácie. Rovnaké nároky na sporné pozemky uplatnila žalobkyňa ako ich vlastníčka, ktorá sama vykonáva poľnohospodársku výrobu ako samostatne hospodáriaci roľník. Žalobkyňa tvrdila, že Poľnohospodárska platobná agentúra rešpektuje sporné nájomné zmluvy, a z toho dôvodu nemôže riadne vykonávať a brať úžitky zo svojich vlastníckych práv. Vzhľadom na správanie žalovaného je jej právne postavenie naďalej do budúcnosti neisté. V tejto súvislosti odvolací súd poznamenáva, že nájomná zmluva zo dňa 19. 09. 2001 bola uzavretá na dobu 10 rokov, pričom nie je zrejmé, či a v akom rozsahu bola táto zmluva obnovená a či je právne záväzná pre právnych nástupcov pôvodného prenajímateľa, ktorý zomrel 29. 04. 2012. Zostávajúce sporné nájomné zmluvy zo dňa 30. 09. 2003 uzavreté medzi žalovaným a právnymi nástupcami zomrelého F. M. a nájomná zmluva uzavretá s U. M. zo dňa 13. 10. 2006 boli uzavreté na dobu neurčitú. 17. V posudzovanej veci žalobkyňa tvrdí, že užívací titul pre žalovaného neexituje, ale žalovaný neexistujúce právo uplatňuje za účelom poberania dotácii podľa osobitnej právnej úpravy. Potom by mala určovacia žaloba prednosť aj pred negatórnou žalobou, pretože tvrdené porušenie sa vzťahuje na terajšie aj budúce právo užívania, ktoré žalobkyňa potrebuje preukázať voči Poľnohospodárskej platobnej agentúre podľa osobitnej právnej úpravy, vyplývajúcej zo zák. č. 543/2007 Z. z. a v súčasnosti zo zák. č. 280/2017 Z. z., ktorá právna úprava na podanie určovacej žaloby dotknutý subjekt odkazuje. 18. V tej časti, v ktorej sa žalobkyňa domáhala určenia, že titulom svojho vlastníckeho a spoluvlastníckeho práva je oprávnenou držiteľkou sporných pozemkov, ktorá má právo ich držby, užívania a nakladania, okresný súd zamietol žalobu z dôvodu, že k zásahu do práva žalobkyne už došlo a určovacia žaloba by nevytvárala pevný právny základ pre právny vzťah strán sporu a žalovaný by nebol nútený upustiť od zásahov do vlastníckeho práva žalobkyne. Aj uvedený záver považuje odvolací súd za predčasný, pretože okresný súd vychádzal len z právneho vzťahu strán sporu, ktorý je daný právnym postavením žalobkyne ako vlastníka a prenajímateľa na jednej strane a žalovaného nájomcu, resp. užívateľa na druhej strane. Okresný súd však opomenul, že žaloba je odôvodnená právnym vzťahom strán sporu k Poľnohospodárskej platobnej agentúre, v ktorom si strany sporu konkurujú pri uplatnení nároku na vyplatenie dotácie na spornú poľnohospodársku pôdu. Za stavu, kedy žalobkyňa preukazuje vlastnícke právo a napriek tomu je dotácia vyplácaná žalovanému, žaloba na vypratanie nehnuteľností stav právnej neistoty neodstráni. Z uvedených dôvodov a za predpokladu, že na spornú poľnohospodársku pôdu uplatňuje a poberá dotácie aj žalovaný, hoci pozemky využíva žalobkyňa, ako vlastníčka, by bol naliehavý právny záujem na požadovanom určení preukázaný a naďalej je namieste preventívna určovacia žaloba. 19. V ďalšom konaní bude okresný súd vychádzať z toho, že naliehavý právny záujem na požadovanom určení je daný, pokiaľ žalovaný na sporné nehnuteľnosti uplatňuje nároky voči Poľnohospodárskej platobnej agentúre, čím konkuruje rovnakému nároku, uplatnenému žalobkyňou. Za tým účelom bude zisťovať, či žalovaný voči žalobkyni a poľnohospodárskej platobnej agentúre uplatňuje práva z jednotlivých nájomných zmlúv, a teda, či a v akom rozsahu je sporná ich platnosť a záväznosť. Odvolací súd dodáva, že žalobou požadované určenie neplatností právnych úkonov a ďalej určenie, že žalobkyňa je oprávnenou držiteľkou s právom držby, užívania a nakladania s pozemkami obstoja aj popri sebe, vzhľadom na rozdielny základ a dôvody požadovaného určenia. Zistenie dôvodov pre určenie absolútnej neplatnosti právnych úkonov však neznamená aj preukázanie naliehavého právneho záujmu na určení, že žalobkyňa je oprávnenou držiteľkou s právom držby, užívania a nakladania označených nehnuteľností, ak žalobkyňa nepreukáže, že požadované určenie práva má pre ňu právny význam pre uplatnenie práva voči Poľnohospodárskej platobnej agentúre alebo proti žalovanému. 20. V novom konečnom rozhodnutí súd prvej inštancie rozhodne aj o trovách odvolacieho konania (§ 396 ods. 3 CSP). 21. Rozhodnutie bolo prijaté v senáte pomerom hlasov 3 : 0. Rozhodnutie bolo prijaté v senáte pomerom hlasov 3 : 0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) CSP (§ 421 ods. 2 CSP). Dovolanie podľa § 421 ods. 1 CSP nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods. 1 CSP). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 2 CSP). Dovolanie len proti dôvodom rozhodnutia nie je prípustné (§ 423 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 CSP). V dovolaní sa popri všeobecných náležitostiach podania (t.j. ktorému súdu je určené, kto ho robí, ktorej veci sa týka, čo sa ním sleduje a podpis) uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2019:6715215469.2 (dáta aktuálne k 13. 11. 2026). Záväzné je znenie zverejnené súdom.




